钦定古今图书集成/理学汇编/文学典/第122卷 > 《答陈商书》前人
## 钦定古今图书集成/理学汇编/文学典/第122卷 > 《答陈商书》前人

愈白：辱惠书，语高而旨深，三四读尚不能通晓，茫然
增愧赧。又不以其浅弊无过人知识，且喻以所守，幸
甚！愈敢不吐情实，然自识其不足补吾子所须也。齐
王好竽，有求仕于齐者，操瑟而往，立王之门，三年不
得入，叱曰：“吾瑟鼓之能使鬼神上下，吾鼓瑟合轩辕
氏之律吕。”客骂之曰：“王好竽而子鼓瑟，瑟虽工，如王”
不好何？是所谓工于瑟而不工于求齐也。今举进士
于此世，求禄利行道于此世，而为文，必使一世人不
好，得无与操瑟立齐门者比欤？文虽工，不利于求，求
不得则怒且怨，不知君子必尔为不也。故区区之心，
每有来访者，皆有意于不肖者也。略不辞让，遂尽言
之。惟吾子谅察。愈白。